АҞӘА, хәажәкыра 7 - Sputnik. Британиатәи арок-гәыԥ Queen актәи абас-гитарарҳәаҩы Маик Гроуз иԥсҭазаара далҵит ҳәа адырра ҟаиҵеит агәыԥ Queen алахәыла Роџьер Теилор. Абри атәы аанацҳауеит РИА Новости.
"Даара игәыхьуп сҩыза бзиа Маик Гроуз дыҟам ҳәа аҳәара. Иара иашәаәқа раԥхьаӡа акәны исаҳаит агәыԥ The Individuals аҿы, усҟан иареи сареи ашкол ҳаицҭан. Уԥсы ҭынчыз", - ҳәа иҩуеит Теилор Instagram аҿы.
Гроуз агәыԥ Queen далахәылахеит 1970 шықәса рзы. Агәыԥ нижьит Фредди Меркиурии Теилори рыбжьара аҭыԥ змаз аилибамкаарақәа ирхырҟьаны.
Амузыкант иԥсра мзызс иамоу макьаназ еилкаам.